钦定古今图书集成/理学汇编/文学典/第194卷 > 徐师曾诗体明辩 > 《四言古诗》
## 钦定古今图书集成/理学汇编/文学典/第194卷 > 徐师曾诗体明辩 > 《四言古诗》

按《诗大序》云：“诗者，志之所及也。在心为志，发言为诗”，
即《书》所谓“诗言志”者也。《诗》含六情，故发乎情止乎礼
义也。古诗三百五篇，大率以四言成篇。其他三言如
《麟之趾》、“江有汜”之类。五言如“维以不永怀”，“谁谓雀无
角”之类；六言如“我姑酌彼金罍，政事一埤益我”之类；
七言如送我乎淇之上矣，“还予授子之粲兮”之类。八
言如“胡瞻尔庭有悬貆兮”，“我不敢效我友自逸”之类九言如“四之日其蚤”，“献羔祭韭泂”，“酌彼行潦，挹彼注
兹”之类，则皆间见杂出，不以成章，况成篇乎？是诗以
四言为主也，然分章复句，易字互文，以致反复嗟叹
咏歌之趣者居多。迨汉韦孟始制长篇，而古诗之体
稍变矣。故今采汉、魏以来四言诸诗，分为正变二体
而列之，使学者有考焉。至论其正体，则梁刘勰所谓
“以雅润为本”是也。其三言诗，梁任昉以为晋散骑常
侍夏侯湛作。然考汉乐府《练时日》《天马》等歌皆三言，
则非始于湛明矣。今见本类，故兹不列。